Actrița și scenarista Lia Bugnar a fost asaltată de propuneri îndrăznețe din partea bărbaților după ce a făcut declarații sincere într-un podcast despre despărțirea de regizorul Anghel Damian, relatează Ciao.ro.
Fenomenul a creat confuzie în mintea Liei Bugnar, care nu înțelege cum subiectul despre înaintarea în vârstă a generat un astfel de interes și reacții din partea bărbaților.
Lia Bugnar și-a deschis sufletul cu privire la trecut
Lia Bugnar a participat la un podcast în care și-a deschis sufletul, vorbind despre despărțirea de Anghel Damian și experiențele ei personale.
Scenarista și regizoarea a explicat că a reușit să treacă și ea și fostul iubit, Anghel Damian, cu bine de șocul despărțirii, deși o perioadă a recunoscut că a fost terminată și, mai ales, judecată în fel și chip de oameni.
Podcastul a fost publicat pe platforma YouTube și a generat răspunsuri neașteptate din partea bărbaților.
Propuneri și cereri în căsătorie
Actrița a dezvăluit că, după publicarea podcastului, zeci de bărbați i-au trimis mesaje cu diverse propuneri, inclusiv invitații la cină sau cafea, ajungând chiar până la cereri în căsătorie.
Lia Bugnar s-a arătat confuză față de acest fenomen, mai ales că discuția din podcast se axa pe teme precum înaintarea în vârstă, nu pe subiecte romantice.
"Fenomenu' straniu e că, dupa acest podcast, mi-a scris foarte multă parte bărbătească. Care cu o propunere de cină, care cu o propunere de cafea, care cu o propunere, nici mai mult, nici mai puțin de însurătoare. M-am uitat și eu la podcast, ca să inteleg ce anume a declanșat palalaia, da' n-am reușit nicicum să mă prind, mai ales că discuția din filmare are o temă deloc afrodisiacă, îmbătrânirea", a spus Lia Bugnar pe rețelele de socializare.
Lia Bugnar a recunoscut că despărțirea de Anghel Damian a fost un moment dificil pentru ea.
A dezvăluit că nu consideră diferența de vârstă de 23 de ani dintre ei o problemă și că despărțirea nu s-a datorat faptului că regizorul s-a cuplat cu o persoană mai tânără.
Actrița a exprimat dezamăgirea față de reacțiile critice primite din partea publicului în perioada despărțirii.
"Nu am simțiți niciodată că el m-ar fi părăsit doar ca să fie cu o persoană mai tânără. Asta nu a fost niciodată o problemă între noi, diferența de vârstă de 23 de ani dintre noi.
Nu a fost un flirt, relația noastră a ținut 9 ani. Nici o secundă nu a fost vorba de vârstă. Nu vreau să spun mai multe pentru că el nu e aici de față și poate nu vrea să discutam despre asta", a explicat Lia Bugnar în cadrul podcastului E vremea mea.